بارگه‌ی یاران

دێت و ڕاده‌برێ وه‌کوو سه‌روی ڕه‌وان من چبکه‌م ؟

که‌ به‌ قوربانی نه‌که‌م ڕووحی ڕه‌وان من چبکه‌م ؟

قه‌دی ئه‌و شۆخه‌ وه‌کوو دووخ و خه‌ده‌نگه‌، ئه‌فسووس

پشته‌که‌م کۆمه‌ وه‌کوو ماڵی که‌وان من چبکه‌م ؟

تازه‌ هه‌نگاوی شلم کوانێ ده‌بێ بۆ شه‌و ڕاو

جوانه‌، زۆر جوانه‌ به‌ڵێ ڕه‌وتی که‌وان من چبکه‌م ؟

زه‌بری ئاوزه‌نگی بڕا و شل بووه‌ ده‌ستی جڵه‌وم

دێ ده‌نا پڕمه‌یی بۆر و بده‌وان من چبکه‌م ؟

ژوانی خۆشی هه‌ڕه‌تی لاوه‌تی دێنێته‌ خه‌وم

کاتی ئاویلکه‌ ده‌گه‌ڵ زینده‌ خه‌وان من چبکه‌م ؟

شه‌و هه‌تا ڕۆژێ له‌ به‌ر ئێشی له‌شم ناڵه‌م دێ

دێته‌ گوێم ده‌نگی گه‌لۆ و نیوه‌شه‌وان من چبکه‌م ؟

بارگه‌یان تێکه‌وه‌ پێچا و به‌ڕێ بوون یاران

له‌ دنێ وا به‌ته‌نێ پاشی ئه‌وان من چبکه‌م ؟

ژیانی من ئێسته‌ وه‌کوو خۆری ده‌می زه‌رده‌په‌ڕه‌

پێم نه‌ما تین و گوڕ و هێز و ته‌وان من چبکه‌م ؟

سروه‌ هات خونچه‌گوڵی باخی ئه‌ده‌ب پشکووتن

باخه‌وانی گه‌ره‌که‌ تازه‌جه‌وان، من چبکه‌م ؟

ئاو نه‌بوو ئه‌وده‌مه‌ هێمن مه‌له‌وانی کورد بوو

ئاو شوکر زۆره،‌ وه‌رن زوو مه‌له‌وان، من چبکه‌م ؟